बहरहाल इस बार के चुनावी संग्राम में वोटों के संख्यात्मक महत्व से अधिक महत्वपूर्ण राजनीतिक प्रभाव होंगे। 1977 के बाद कांग्रेस दूसरी बार अपने न्यूनतम स्वरुप में है जबकि एनडीए सबसे मजबूत स्थिति में। लेकिन लोकतंत्र में विपक्ष का अपना महत्व होता है और राष्ट्रपति के लिए होने वाला यह चुनाव इस तथ्य को फ़िर से स्थापित तो करेगा ही, साथ ही नयी राजनीतिक समीकरण भी बनायेगा। यह और दिलचस्प होगा जब हार और जीत का अंतर पिछली बार यानी वर्ष 2012 की तुलना में मामूली साबित हो। वैसे इस बार अंतर के न्यून होने की पूरी संभावना है। वजह यह कि राष्ट्रपति पद के लिए चुनाव गुप्त मतदान के जरिए कराये जाते हैं और गठबंधन धर्म की लाइन से हटकर भी खूब मतदान होते रहे हैं। दिलचस्प उदाहरण वर्ष 2012 में हुआ चुनाव है। जब एनडीए के कई दलों ने अपना वोट कांग्रेस के उम्मीदवार प्रणब मुखर्जी को दिया था। यदि ऐसा नहीं होता तो उन्हें अधिकतम सवा छह लाख वोट ही हासिल होते जबकि उन्हें 7,13,763 वोट हासिल हुए थे।